KOMMISSIONENS BESLUTNING af 7. marts 1995 om særlige betingelser for import af levende toskallede bløddyr, pighuder, sækdyr og havsnegle med oprindelse i Peru (Tekst af betydning for EØS) (95/174/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr (1), senest ændret ved akten vedrørende Østrigs, Finlands og Sveriges tiltrædelse, særlig artikel 9, stk. 3, litra b), og

ud fra følgende betragtninger:

Ifølge peruansk lovgivning har Ministerio de Salud, Dirección General de Salud Ambiental »DIGESA« ansvaret for sundhedskontrol af levende toskallede bløddyr, pighuder, sækdyr og havsnegle og for overvågning af de hygiejne- og sundhedsmæssige betingelser for produktion heraf; den samme lovgivning giver DIGESA beføjelser til at tillade eller forbyde høstning af levende toskallede bløddyr, pighuder, sækdyr og havsnegle i visse områder;

DIGESA og dets laboratorier er i stand til effektivt at føre kontrol med gennemførelsen af den gældende lovgivning;

de peruanske myndigheder har forpligtet sig til regelmæssigt og hurtigt at meddele Kommissionen oplysninger om forekomster i produktionsområderne af plankton indeholdende toksiner;

de peruanske myndigheder har givet officielle garantier for så vidt angår opfyldelsen af kravene i kapitel V i bilaget til direktiv 91/492/EØF og af krav svarende til dem, som er foreskrevet ved nævnte direktiv for klassificering af produktionsområder og genudlægningsområder, godkendelse af ekspeditionscentre og kontrol med folkesundheden og overvågning af produktionen; især skal eventuelle ændringer af produktionsområderne meddeles Fællesskabet;

Peru kan optages på listen over de tredjelande, der opfylder betingelserne for ligestilling, jf. artikel 9, stk. 3, litra a), i direktiv 91/492/EØF;

med henblik på udstedelsen af sundhedscertifikater, jf. artikel 9, stk. 3, litra b), nr. i), i direktiv 91/492/EØF, skal der fastlægges en model for certifikatet og mindst ét obligatorisk sprog for affattelsen heraf, det skal på certifikatet anføres, hvilken stilling underskriveren har, og alle pakninger skal være forsynet med et sundhedsmærke;

ifølge artikel 9, stk. 3, litra b), nr. ii), i direktiv 91/492/EØF anføres de produktionsområder, hvorfra toskallede bløddyr, pighuder, sækdyr og havsnegle kan høstes og eksporteres til Fællesskabet;

der skal ifølge artikel 9, stk. 3, litra c), i direktiv 91/492/EØF opstilles en liste over virksomheder, hvorfra der kan tillades import af toskallede bløddyr, pighuder, sækdyr og havsnegle; disse virksomheder kan kun optages på listen, hvis de officielt er godkendt af Perus myndigheder; Perus myndigheder skal derfor sørge for, at de bestemmelser, som er fastsat i artikel 9, stk. 3, litra c), i direktiv 91/492/EØF med henblik herpå, overholdes;

de særlige importbetingelser berører ikke beslutninger, der træffes i henhold til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (2), senest ændret ved akten vedrørende Østrigs, Finlands og Sveriges tiltrædelse;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Ministerio de Salud, Dirección General de Salud Ambiental (DIGESA) er den myndighed i Peru, der er ansvarlig for at kontrollere, at levende toskallede bløddyr, pighuder, sækdyr og havsnegle opfylder kravene i direktiv 91/492/EØF, og for at attestere dette.

Artikel 2

Levende toskallede bløddyr, pighuder, sækdyr og havsnegle med oprindelse i Peru og bestemt til direkte konsum skal opfylde følgende krav:

1) Hver sending skal ledsages af originalen til et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.

2) Sendingerne skal komme fra godkendte produktionsområder, der er anført i bilag B.

3) Sendingerne skal være indpakket i forseglet emballage i et godkendt ekspeditionscenter, der er opført på listen i bilag C.

4) Hver pakning skal være forsynet med et uudsletteligt sundhedsmærke, der mindst omfatter følgende angivelser:

- afsendelsesland: PERU

- art (trivialnavn og videnskabeligt navn)

- produktionsområdet og ekspeditionscentret, identificeret ved hjælp af autorisationsnummeret

- dato for indpakning, i det mindste med angivelse af dag og måned.

Artikel 3

1. Det i artikel 2, nr. 1, omhandlede certifikat skal udfærdiges på mindst ét af de officielle sprog i den medlemsstat, hvor kontrollen finder sted.

2. Certifikatet skal indeholde DIGESA-repræsentantens navn, stilling og underskrift samt DIGESA's officielle stempel, idet alle disse elementer skal fremtræde i en anden farve end de øvrige angivelser i certifikatet.

Artikel 4

Denne beslutning er rettet til medlemsstaterne.

Udfærdiget i Bruxelles, den 7. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 1.

(2) EFT nr. L 46 af 19. 2. 1991, s. 1.